平等機會委員會

平等機會委員會係香港獨立嘅法定機構，喺1996年成立，負責執行《性別歧視條例》、《殘疾歧視條例》、《家庭崗位歧視條例》同《種族歧視條例》。平等機會委員會有7%嘅職員係殘疾人士。

簡介
平等機會委員會致力消除基於性別、婚姻狀況、懷孕、殘疾、家庭崗位同種族而產生嘅歧視。此外，委員會亦致力消除性騷擾同基於殘疾同種族嘅騷擾同中傷行為，促進男女之間、傷健之間、有家庭崗位同冇家庭崗位人士之間同唔同種族人士之間嘅平等機會。

平等機會法例
任何人喺以下活動範圍之內基於性別、婚姻狀況、懷孕、殘疾、家庭崗位或種族而被歧視，都可向平等機會委員會投訴。委員會會對投訴嘅行為作出調查，並藉進行調解而協助達致和解。如果未能夠達到和解，投訴人可以申請其他協助，包括法律協助。亦可根據四條條例直接向區域法院提出法律程序。

性別歧視條例
根據《性別歧視條例》，任何人喺以下活動範圍之內基於某人嘅性別、婚姻狀況或懷孕而作出歧視行為，即屬違法：
僱傭
教育
貨品、服務同設施嘅提供
處所嘅處置或管理
諮詢團體嘅投票資格同埋被選入或委入該等團體
會社嘅活動
政府嘅活動
《性別歧視條例》亦確保任何人在僱傭、教育、貨品、服務同設施嘅提供同處所嘅處置或管理範圍之內免受性騷擾。

殘疾歧視條例
根據《殘疾歧視條例》，任何人如果公開中傷殘疾人士，或喺以下活動基於某人嘅殘疾而作出歧視或騷擾行為，即屬違法：
僱傭
教育
貨品、服務同設施嘅提供
進出處所
處所嘅處置或管理
會社同體育嘅活動
政府嘅活動

家庭崗位歧視條例
根據《家庭崗位歧視條例》，任何人基於某人嘅家庭崗位而作出歧視行為，即屬違法。「家庭崗位」指負有照顧直系家庭成員嘅責任，「直系家庭成員」係指因血緣、婚姻、領養或姻親而同嗰個人有關嘅任何人，受到保障嘅活動範圍同《性別歧視條例》度列出嘅相同。

種族歧視條例 
《種族歧視條例》保障任何人唔會因為種族而受到歧視、騷擾或中傷。種族係指個人嘅種族、膚色、世系、民族或人種，根據《種族歧視條例》，任何人基於某人嘅種族而作出歧視、騷擾或中傷行為，即屬違法。《種族歧視條例》提供保障嘅範疇包括：
僱傭
教育
貨品、設施或服務嘅提供
處所嘅處置或管理
公共團體嘅參選同投票資格
會社活動

歷任主席
 張妙清
 胡紅玉
 王見秋
 朱楊珀瑜
 鄧爾邦
 林煥光
 周一嶽
 陳章明
 朱敏健（2019年4月－)

平等機會委員會

香港公營機構
香港法定機構